VM i curling 2021 (mænd)
Verdensmesterskabet i curling for mænd 2021 var det 62. VM i curling for mænd gennem tiden. Mesterskabet blev arrangeret af World Curling Federation og afviklet i arenaen WinSport Arena i Calgary, Alberta, Canada i perioden 2. - 11. april 2021 med deltagelse af 14 hold. Canada var VM-værtsland for 25. gang, og det var anden gang, at Calgary lagde is til mesterskabet – første gang var i 1964.

Mesterskabet blev vundet af Sveriges hold bestående af Niklas Edin, Oskar Eriksson, Rasmus Wranå, Christoffer Sundgren og reserven Daniel Magnusson med Fredrik Lindberg som træner, som i finalen besejrede Skotlands hold, anført af Bruce Mouat, med 10−5. Finaleopgøret var helt lige og stod 5-5 efter ottende ende, inden svenskerne afgjorde kampen med fem point i niende ende. Det var tiende gang i alt og tredje år i træk, at det svenske hold vandt VM-titlen, og Sverige blev dermed det blot andet land nogensinde, der vandt titlen tre gange i træk – kun Canada havde tidligere udført denne bedrift. Det var femte gang, at skipper Niklas Edin førte et hold til guldmedaljer ved VM, og dermed blev Edin den første skipper nogensinde med fem VM-titler. Skotland vandt VM-sølvmedaljer for 21. gang. Bronzemedaljerne blev vundet af Schweiz' hold anført af Peter de Cruz, som i bronzekampen vandt med 6−5 over Rusland, og som dermed blev nr. 3 for andet VM i træk. Det var fjerde gang, at de Cruz' hold vandt VM-medaljer, og de tre første gange, i 2014, 2017 og 2019, havde udbyttet ligeledes været bronzemedaljer.

De seks bedste hold kvalificerede sig til den olympiske curlingturnering i 2022, og det betød, at følgende hold sikrede sig en OL-billet: Sverige, Skotland (der til OL stiller op som Storbritannien), Schweiz, Rusland, Canada og USA.

Danmark deltog i VM for første gang siden 2016 og blev repræsenteret af et hold anført af Mads Nørgaard, der sluttede på 11.-pladsen efter at have opnået tre sejre og ti nederlag.

Mesterskabet skulle egentlig have været afviklet i Ottawa, Canada, men den 1. december 2020 meddelte World Curling Federation, at mesterskabet var blevet flyttet til Calgary, hvor de strikse sundhedsprotokeller, som mestesrkabet blev afviklet under på grund af COVID-19-pandemien, bedre kunne implementeres.

Hold 

Mesterskabet skulle oprindeligt have haft deltagelse af 13 hold, men endte med at få deltagelse af 14 hold.

For at afgøre hvilke 13 hold, der skulle deltage i mesterskabet, havde World Curling Federation først og fremmest den udfording, at VM i 2020 blev aflyst pga. COVID-19-pandemien. Det betød, at fordelingen af de 13 pladser ved mesterskabet mellem de tre kontinenter ikke kunne fastslås ud fra resultatet fra VM 2020. Forbundet valgte derfor at allokere de 13 pladser ved VM som følger:
 Amerika: 2 pladser
 Europa: 8 pladser.
 Asien og Oceanien: 2 pladser.

Den sidste plads ved VM skulle tildeles det højst placerede hold på verdensranglisten, der ikke blev kvalificeret som følge af ovenstående allokering af pladser.

Dernæst løb man ind i den udfordring, at EM i curling og Stillehavsmesterskabet i curling, som normalt fungerede som kvalifikationsstævner til VM, blev aflyst i 2020. Derfor valgte man at anvende resultaterne fra EM og Stillehavsmesterskabet i 2019 som kvalifikationskriterier. Fra Amerika-zonen valgte man de to højst placerede hold på verdensranglisten. Det medførte, at følgende hold kvalificerede sig til mesterskabet:
 Panamerika: Canada (som værtsland) og USA.
 Europa: Sverige, Schweiz, Skotland, Danmark, Italien, Norge, Tyskland og Holland (de otte bedst placerede hold ved EM i curling 2019).
 Asien og Oceanien: Sydkorea og Japan (de to bedst placerede hold ved Stillehavsmesterskabet i curling 2019).
 Højst placerede hold på verdensranglisten ud over ovennævnte: Rusland.

Efterfølgende valgte World Curling Federation ekstraordinært at øge antallet af deltagende hold 14. Det skyldtes bl.a., at den sædvanlige VM-kvalifikation for hold, der ikke havde kvalificeret sig direkte til VM fra de kontinentale mesterskaber, var blevet aflyst. Forbundet havde derfor modtaget en anmodning om, at de hold, der havde kvalificeret sig til det aflyste VM i 2020, men som ikke blev tildelt en plads ved VM 2021, også blev medtaget i deltagerfeltet. Det medførte, at Kina blev inkluderet som turneringens 14. hold.

Dermed endte mesterskabet med følgende deltagerfelt.

Rusland stillede op under navnet RCF på grund af en dom fra Sportens Voldgiftsret, der forbød, at Rusland stillede op til VM-turneringer under sit eget navn og flag.

Resultater 

De fjorten deltagende hold spillede først et grundspil alle-mod-alle med tretten kampe til hvert hold. De seks bedste hold efter grundspillet gik videre til slutspillet om medaljer.

Grundspil 

De fjorten hold spillede en enkeltturnering alle-mod-alle, hvilket gav tretten kampe til hvert hold. De to bedste hold i grundspillet gik videre til semifinalerne, mens holdene, der endte på 3.- til 6.-pladsen gik videre til kvartfinalerne.

Slutspil 

De seks bedste hold fra grundspillet spillede i slutspillet om medaljer. De to bedste hold i grundspillet, Sverige og RCF, startede slutspillet i semifinalerne, mens de øvrige fire hold, USA, Canada, Skotland og Schweiz, startede i kvartfinalerne, hvor de spillede om de sidste to ledige pladser i semifinalerne.

I kvartfinalerne mødtes holdene 3 vs. 6 og 4 vs. 5, mens vinderen af grundspillet, Sverige, i semifinalen spillede mod den af kvartfinalevinderne, der sluttede på den dårligste placering i grundspillet, dvs. Schweiz.

Kvartfinaler

Semifinaler

Bronzekamp

Finale

Samlet rangering

Kilder / eksterne henvisninger 
World Curling Federation - World Men's Curling Championship 2021

Noter 

2021 (mænd)
Curling i 2021
Curling i Canada
Sport i Calgary